Herlufsholm på slutten av 1800-tallet.  
 Tegning fra *Danske Billeder For Skole Og Hjem*, Sydsjælland og Bornholm av Theodor Siersted. Forlagsbureauet i Kjøbenhavn 1895.
**Herlufsholm** er en av Danmarks eldste kostskoler, og ligger landlig til ved Næstved, like ned til elva Suså. Her ble benediktinerklosteret Skovkloster opprettet i 1135. Etter reformasjonen overtok kongen Skovkloster, og etter et makeskifte med nåværende Frederiksborg slott ble Herlufsholm omgjort til skole av Herluf Trolle i 1565. Herlufsholm Gods er på 11 320 mål.

Som en av de eldste kostskolene i verden, og den eldste i Danmark, er det sterke tradisjoner og tilhørende ritualer. Årets to største begivenheter er Trolle-morgen, da Herlovianerne minnes Herluf Trolles fødselsdag, og Fugleskydningen, når gamle og nye elever kommer på besøk med sine familier. Selve skytingen er med pil og bue mot en trefigur.

Elevmassen
----------

Skolen har en overvekt av elever fra overklassen. En lang rekke av skolens elever har blitt skuespillere, forfattere og politikere; blant tidligere elever finner man også flere barn av den danske kongefamilien.

Elever ved skolen kalles «herlovianere»; begrepet benyttes også om tidligere elever. Skolen har idag[*når?*] 450 elever, halvparten er dagelever. Dette er den eneste skolen i Danmark som krever skoleuniform.

Bygningene
----------

Herlufsholms kirke ble første gang oppført omkring 1200. Etter en rekke ombygginger finnes det fortsatt rester av den eldste kirken. Munkecellene fra 1300-tallet finnes også fortsatt. De nåværende bygningene stammer fra omkring 1870. På skolens område ligger det flere andre bygninger, som er flere hundre år gamle.

Herlovianerspråket
------------------

Skolens elever, kalt disipler, har sitt eget kodespråk, kalt «herlovianersprog». Det er en spesiell måte å trekke sammen ord på, der bare begynnelsen og slutten blir uttalt. For eksempel blir skolebygning til *skygning* og museumsbygning til *mygning*. Hittil[*når?*] har to ordbøker blitt publisert. Noen av ordene er også tatt opp i normalt dansk talemål, som f.eks. «svælling» som er herloviansk for Svane + Ælling. 

Vanskeligere er det språket inneholder ord som *solie* i stedet for smør. Elevene som begynner på skolen blir mobbet hvis de ikke raskt lærer seg kodespråket, og det skapes et hierarki mellom de eldste som behersker kodespråket, og de nye som ikke kan kodeordene. I 1997 startet skolen med International Baccalaureate i tillegg til vanlig, dansk gymnasutdannelse. Mange av skolens nye elever har ikke noe forhold til skolens lange tradisjoner og status. Disse elevene er mindre interessert i å lære seg kodespråket, og det har oppstått en avstand mellom elevene på IB og elevene på tradisjonelt gymnas.

Fredning
--------

Herlufsholm-anlegget ble fredet i 1918, og fredningen ble utvidet i 1945 og 1979. Fredningen omfatter etter dette syv bygninger samt en bro.

Skandale
--------

I 2022 sendte dansk TV 2 en kritisk dokumentar hvor flere tidligere elever fortalte historier om blant annet grov mobbing, vold og voldtekt. Dokumentaren førte til sterke reaksjoner i Danmark. Programmet medførte at skolens rektor ble avskjediget, og skolen sendte ut pressemelding om at noen av skoletradisjonene – deriblant prefektordningen – ville bli avskaffet. Måneden etter trakk også skolens styre seg.

Eiere av Herlufsholm
--------------------

* (før 1135) Peder Bodilsen
* (1135–1536) Benediktinerkloster
* (1536–1560) Kronen
* (1560–1565) Herluf Trolle
* (1565–1574) Birgitte Gøye gift Trolle
* (1574–) Herlufsholm Kostskole

Kjente elever
-------------

Årstallene i parentes angir elevens avgangsår

* Corfitz Ulfeldt (1617), dansk adelsmann og diplomat, dømt for landsforræderi
* Knud Lyne Rahbek (1774), dansk forfatter, professor, rektor for Københavns Universitet
* Gabriel Kirsebom Kielland (1816), norsk prest
* Frits Tillisch (1820), embetsmann og politiker
* Niels Ryberg Finsen (1876), lege, vinner av Nobelprisen i fysiologi eller medisin
* F.J. Billeskov Jansen (1926), litteraturprofessor
* Anders Lassen (1935), offiser i den britiske hær 1940–1945, MC, VC
* Sven Tito Achen (1940), heraldiker
* Niels Pontoppidan (1949), højesteretspræsident
* Hans Vilhelm Bischoff (1950), TV-journalist
* Søren Haslund-Christensen (1951), fhv. forstander for Herlufsholm (avløst av Jens Greve 2003), tidligere hoffmarskalk for dronning Margrethe II av Danmark
* Sven Holm (1958), forfatter
* Arthur Krasilnikoff (1960, forfatter
* Joen Bille (1962), skuespiller
* Hermann Haraldsson (1966), direktør for Brøndby I.F.
* Marie Tetzlaff (1973), journalist og forfatter
* Omar Sharghawi (1974), filminstruktør
* Jens Fink-Jensen (1976), forfatter, fotograf og arkitekt

Referanser
----------

1. ↑  Rohde, Thomas Søgaard (6. mai 2022). «Han har kortlagt den danske magtelite – og historierne fra Herlufsholm er kommet bag på ham». *Berlingske.dk* **(dansk)**. Besøkt 29. juli 2023.
2. ↑  «Skolen for eliten er ramt af tidsånden: 'Det er ligesom MeToo - Porten er slået op'». *DR* **(dansk)**. 6. mai 2022. Besøkt 29. juli 2023.
3. ↑  «Tidligere rektor for en benhård elite: Herlufsholm er på mange måder en vældig voldsom skole». *Skolemonitor* **(dansk)**. 25. september 2017. Besøkt 29. juli 2023.
4. ↑  Jens Normann Jørgensen og Janus Møller: Slangspråksundersøkelse i Danmark  Arkivert 22. mai 2008 hos Wayback Machine.
5. ↑  Fredningssag / Herlufsholm, Herlufsholm Allé 170-186, Næstved fra Kulturarvsstyrelsen (besøkt 30. juni 2014)
6. ↑  «Herlufsholm». *Trap Danmark* **(dansk)**. lex.dk. 1. oktober 2021. Besøkt 29. juli 2023.
7. ↑  Geil, Adam (7. mai 2022). «Herlufsholms bestyrelsesformand: »Der er mere, der skal gøres«». *Berlingske.dk* **(dansk)**. Besøkt 29. juli 2023.

Eksterne lenker
---------------

* Offisielt nettsted Rediger på Wikidata

* (en) Herlufsholm – kategori av bilder, video eller lyd på Commons Rediger på Wikidata
* (da) Dimmiterede fra Herlufsholm 1565-1875

Portal: Danmark

|  |  |
| --- | --- |
| Oppslagsverk/autoritetsdata | Store Danske Encyklopædi **·** VIAF **·** GND **·** LCCN **·** NKC **·** GeoNames
 |